


ΑΝΑΚΟΙΝΩΣΗ ΚΑΛΕΣΜΑ ΠΡΟΣ ΟΛΟΥΣ ΤΟΥΣ ΣΥΝΤΑΞΙΟΥΧΟΥΣ
Συμμετέχουμε μαζικά στην Περιφερειακή συγκέντρωση στις 6 Νοεμβρίου, ημέρα Παρασκευή, στις 12:00 στην Πλατεία Καράγιωργα, στον Πύργο
Για την μετακίνηση θα διατεθεί λεωφορείο, το οποίο θα ξεκινήσει στις 11:00 από την Εθνική Τράπεζα στην Αμαλιάδα.
Δηλώστε συμμετοχή στα μέλη του Δ.Σ. Η μετακίνηση είναι δωρεάν.
ΣΥΜΜΕΤΕΧΟΥΝ ΟΙ ΣΥΛΛΟΓΟΙ: 
ΒΟΡΕΙΑΣ ΗΛΕΙΑΣ (ΑΜΑΛΙΑΔΑΣ), ΝΟΤΙΑΣ ΗΛΕΙΑΣ (ΠΥΡΓΟΣ), ΑΧΑЇΑΣ, ΖΑΚΥΝΘΟΥ, ΚΕΦΑΛΛΗΝΙΑΣ
[bookmark: _GoBack]Εκπρόσωπος ΠΟΠΣ: Καρδαράκος Νίκος

Αγαπητά μέλη, φίλοι και φίλες συνταξιούχοι,

Η κυβέρνηση, με τις εξαγγελίες του Πρωθυπουργού στην ΔΕΘ, έδειξε για μια ακόμα φορά το πραγματικό αντισυνταξιουχικό αντεργατικό - αντιλαϊκό της πρόσωπο με μια άνευ προηγουμένου κοροϊδία και εμπαιγμό απέναντι στους απόμαχους της δουλειάς. Αυτό γίνεται ακόμα πιο θλιβερό όταν μάλιστα προσπαθεί τα κάθε φορά ψίχουλα να τα εμφανίσει ως σοβαρές παροχές. Όταν μετά από 15 χρόνια αρπαγών, από όλες τις κυβερνήσεις, των συντάξεών μας, κύριων, επικουρικών, της 13ης και 14ης σύνταξης, του ΕΚΑΣ, της επιβολής της προσωπικής διαφοράς, της εισφοράς αλληλεγγύης, και πολλών άλλων, όταν εκατοντάδες χιλιάδες συνταξιούχοι έχουν 15 χρόνια να πάρουν αύξηση, όταν η ακρίβεια σάρωσε και σαρώνει τις πενιχρές συντάξεις μαζί και όλα μας τα δικαιώματα στην υγεία, τις κοινωνικές παροχές, την κατοικία… 
Μας μιλάνε για δημοσιονομική πειθαρχία, για τους κόφτες της Ε.Ε. που έχουν συμφωνήσει, για εμάς που έχουμε παραγάγει τεράστιο πλούτο, που με τις πολιτικές τους τον αρπάζουν σε όφελος της κερδοφορίας των τραπεζών και των επιχειρηματικών ομίλων. Δεν λένε τίποτα για τα ματωμένα πλεονάσματα των δισεκατομμυρίων, για τις φοροαπαλλαγές των επιχειρηματικών ομίλων, για τις ρήτρες διαφυγής των δισεκατομμυρίων της πολεμικής οικονομίας, για τα αστρονομικά κέρδη των επιχειρηματιών, των τραπεζών.
Συνεχίζουμε  τον αγώνα μας, γιατί ξέρουμε ότι μόνο έτσι θα βάλουμε φραγμό σε αυτή την επιθετική σε βάρος μας λαίλαπα. 
Ο θυμός, η αγανάκτηση που δίκαια μας διακατέχει, να εκφρασθεί τώρα με την μαζικότερη συμμετοχή μας στους επικείμενους αγώνες.
Διεκδικούμε λύσεις για όλα μας τα αιτήματα.
Πραγματικές αυξήσεις σε όλες τις συντάξεις.
70% σε όλες τις συντάξεις χηρείας.
Τα 400 ευρώ να δοθούν σε όλους τους συνταξιούχους χωρίς ηλικιακά όρια.
Επαναφορά των πληρωμένων δώρων μας, κατάργηση της εισφοράς αλληλεγγύης, πληρωμή των αναδρομικών, μέτρα για προσλήψεις προσωπικού στην υγεία, δωρεάν ιατροφαρμακευτική περίθαλψη, κοινωνικές παροχές – κοινωνικός τουρισμός και ό,τι άλλο μας έχει αφαιρεθεί και έχουμε πληρώσει και συνεχίζουμε να πληρώνουμε σε όλη μας την ζωή.
Να μην τους επιτρέψουμε να συνεχίσουν τις καταστροφικές τους πολιτικές. Μόνο με τον αγώνα μας μαζί με τα παιδιά μας, μαζί με τον λαό μπορούμε να δώσουμε λύσεις στα προβλήματα που μας φορτώνουν και να ζήσουμε με αξιοπρέπεια με τον πλούτο που παράγουμε.

  

  
